Fjalimi i kandidatit Mitt Romney mbi politikën e jashtme
Në një fjalim në Virxhinia zoti Romney e akuzoi presidentin Obama për mungesë lidershipi në çështjet globale
Mitt Romney u përpoq të sqaronte për votuesit se si do ta drejtonte politikën e jashtme të Shteteve të Bashkuara nëse zgjidhet president dhe bëri dallime mes pikëpamjeve të tij dhe atë që ai e quan udhëheqje të dobët të presidentit Obama në çështjet globale. Ai u përqëndrua kryesisht në Lindjen e Mesme, ku zoti Romney tha se sulmet ndaj ambasadave amerikane, përfshirë sulmin në të cilin u vra ambasadori amerikan në Libi, nuk ishin të rastësishme, por “një shprehje e një lufte më të madhe” që po zhvillohet në rajon. Ish guvernatori i Massachusetts, tha se më në fund edhe vetë Presidenti Obama e ka pranuar se sulmi që ka ndodhur në Libi është vepër e terroristëve. Zoti Romney akuzoi presidentin se ka dështuar të udhëheqë. Zoti Romney tha se si president ai do të mbështesë miqtë të cilët ndajnë vlerat e Amerikës dhe do të vendos “kushte të qarta” për ndihmën e jashtme amerikane. Zoti Romney akuzoi presidentin Obama për mungesë lidershipi në lidhje me Sirinë. Por zoti Romni tha se ai do të bëjë gjithçka për të ndihmuar udhëheqësit e ardhshëm të Sirisë. Ish-guverntari Romney tha se duhet të identifikohen anëtarët e opozitës siriane që ndajnë vlerat me amerikanët dhe pastaj duhet të sigurohet furnizimi i tyre me armë. Zoti Romney kritikoi edhe politikat e presidentit Obama ndaj programit bërthamor të Iranit dhe akuzoi presidentin se është përpjekur të distancojë Shtetet e Bashkuara nga Izraeli. Shtëpia e Bardhë dhe fushata e presidentit Obama reagoi menjëherë ndaj fjalimit të zotit Romney. Zyrtari i fushatës së presidentit Obama Ben LaBolt tha se anketat e opinionit publik tregojnë se zoti Obama është në epërsi ndaj zotit Romney në çështjet e sigurisë kombëtare, mes tjerash, për shkak të përfundimit të luftës në Irak, zvogëlimit të al-Kaidës dhe vrasjen e Osama bin-Ladenit. Madeleine Albright, e cila ishte Sekretare e Shtetit në administratën e presidentit demokrat Bill Clinton, tha se qëndrimet e zotit Romney veçanërisht në çështjet tregtare, “janë të gabuara”. Analistët thonë se nuk është e qartë nëse fjalimi i zotit Romney mbi politikën e jashtme do të ndihmojë fushatën e tij politike në një kohë kur ekonomia amerikane është çështja kryesore. Zoti Romney ka përfituar nga paraqitja e dobët e Presidentit Obama në debatin presidencial të javës së kaluar. Sondazhet tregojnë se zoti Romney ka ngushtuar epërsinë e zotit Obama në shkallë kombëtare dhe në shtetet kyçe.